חוק לעידוד תעשייה עתירת ידע (הוראת שעה), התשפ"ג-2023
הצעת חוק ממשלתית, הכנסת ה-25
פורסם: ספר החוקים, חוברת 3071, עמ' 564, 2023-07-31T00:00:00+03:00
החוק קובע הטבות מס מסוגים שונים למשקיעים בחברות היי-טק ולחברות היי-טק בהוראת שעה עד תום שנת 2026: הענקת זיכוי ממס למשקיעים בחברות הזנק (סטארט-אפ); דחיית תשלום המס על רווח ההון במכירה של חברה לבעל מניות אשר משתמש בחלק מהתמורה מהמכירה לצורך השקעה בחברת סטארט-אפ; התרת השקעה במניות כהוצאה לצורכי מס, לחברה אשר רוכשת שליטה בחברה אחרת – ישראלית או זרה, כך שניתן יהיה לנכות את עלות ההשקעה במשך 5 שנים לאחר השגת השליטה; הענקת פטור ממס למוסד פיננסי זר על הכנסותיו מריבית או מהפרשי הצמדה, שבהם נושאת חברה ישראלית כחלק מההחזר על ההלוואה שנתן לה אותו מוסד פיננסי; הארכת ההטבה הקבועה בסעיף 92א לפקודה בשל השקעות בחברת מו"פ אשר מונפקות בבורסה, כך שהשקעה מזכה במניה של חברת מו"פ תוכר למשקיע כהפסד הון בשנה שבה ביצע את ההשקעה עד לגובה של 5 מיליון שקלים חדשים. עוד קובע החוק כי מנהל רשות המסים והמנהל הכללי של הרשות לחדשנות ידווחו לוועדת הכספים לא יאוחר משישה חודשים לפני תום תקופת הוראת השעה על מידת מימוש הטבות המס, סכום ההטבות שניתנו, התועלת שנצמחה מהצעת החוק, ואם מן הראוי להמשיך להחיל את ההטבות.